Ramadan PKP normal baharu beri hikmah
KUALA
LUMPUR: Hari ini masuk hari ke-38 pelaksanaan Perintah Kawalan Pergerakan (PKP)
dan esok dijangka buat pertama kali umat Islam di negara ini akan mula berpuasa
dalam satu suasana normal baharu berikutan penularan pandemik Covid-19. Jika
tahun-tahun sebelum ini, keadaan di lebuh raya ketika ini sudah pasti penuh
sesak dengan kenderaan warga kota yang ingin pulang ke kampung bagi menyambut
bulan Ramadan, namun kali ini keadaannya jauh berbeza, lebuh raya kelihatan
lengang. Ini
kerana tiada sebarang pergerakan rentas negeri dibenarkan dan orang ramai tidak
boleh pulang ke kampung untuk menyambut puasa sepanjang tempoh PKP ini bagi
menyekat penularan virus berbahaya itu. Bagaimanapun,
mereka yang sebelum ini pulang ke kampung halaman sebelum tempoh PKP
dikuatkuasakan dan kini ingin kembali ke rumah masing-masing diberi kelonggaran
berbuat demikian. Menteri
Kanan (Kluster Keselamatan) Datuk Seri Ismail Sabri Yaakob Selasa lepas  memaklumkan permohonan boleh dilakukan secara
dalam talian mulai Sabtu ini, menggunakan aplikasi ‘Gerak Malaysia’ atau
memohon di balai polis berhampiran. Namun
harus diingat ia bukan lesen untuk orang ramai melakukan pergerakan secara
besar-besaran kerana jika tidak, usaha kerajaan melaksanakan PKP dan perjuangan
barisan hadapan untuk memutuskan rantaian penyakit itu sebelum ini akan menjadi
sia-sia. Bulan
Ramadan kali ini juga pasti dirindui untuk menunaikan solat tarawih berjemaah
di masjid selain kemeriahan bazar Ramadan yang menjual pelbagai juadah seperti
martabak, popia, ayam golek dan air katira. Namun
usah risau kerana kerajaan memberi jaminan barangan basah dan keperluan asas
lain mencukupi untuk menampung permintaan rakyat seluruh negara secara
berterusan termasuk sepanjang bulan Ramadan. Jadi
inilah masa yang sesuai bukan sahaja kaum ibu atau bapa mahupun yang bujang
untuk mengasah bakat masing-masing dalam bidang masakan, malah waktu terbaik
mencuba perkakas dapur seperti ‘air fryer’ dan ‘thermomix’ yang menjadi trend
ketika ini untuk menyediakan juadah berbuka. Soal
resipi? Jangan risau. Tanya saja ‘Pakcik Google’, pasti pelbagai resipi dapat
diberikan mengikut cita rasa masing-masing, baik masakan barat, Cina atau
India, mahupun juadah tradisional ala baharu. Untuk
mereka yang lebih selesa membeli makanan di luar, juga tidak perlu bimbang,
walaupun bazar Ramadan tidak dibenarkan, perkhidmatan e-bazar tetap ada dengan
penghantaran melalui perkhidmatan e-panggilan untuk menghantar juadah yang
dikehendaki. Bagi
mereka yang resah kerana tidak dapat bertarawih di masjid, waktu ini harus
digunakan sebaiknya untuk beribadat dan solat tarawih berjemaah bersama
keluarga di rumah, secara tidak langsung mengeratkan lagi hubungan yang selama
ini mungkin agak renggang dek hambatan tugas harian masing-masing. Dalam
lapan hari pelaksanaan PKP fasa tiga, telah tujuh kali kes positif Covid-19
direkodkan berada pada paras dua angka, sudah cukup membuktikan usaha yang
dilakukan kerajaan selama ini bukan satu langkah kosong. Jadi
teruslah bertahan, duduk diam-diam di rumah, kerana kita sudah hampir untuk
mencapai kejayaan. Anggaplah
bulan Ramadan kali ini bukan sahaja perjuangan kita untuk menentang nafsu,
lapar dan dahaga, tetapi juga perjuangan menentang virus Covid-19 yang telah
meragut banyak nyawa di seluruh dunia. – BERNAMA 
See author's posts
